Noodlottige transitoroof: Verdagte kry borgtog, vlug  Senzo Jeffrey Magwanyana ŉ Verdagte wat in hegtenis geneem is in verband met ŉ noodlottige transitorooftog en wat gevlug het nadat hy op borgtog vrygelaat is, word deur die Valke gesoek. Senzo Jeffrey Magwanyana (21) staan tereg op aanklag van moord, poging tot moord en roof met verswarende omstandighede in verband met die transitoroof wat in Februarie 2020 in Kranskop, KwaZulu-Natal, plaasgevind het. Magwanyana is in verband met die voorval in hegtenis geneem, maar het verdwyn nadat borgtog aan hom toegestaan is. ŉ Lasbrief is vir sy inhegtenisneming uitgereik. Volgens kapt. Simphiwe Mhlongo, Valke-woordvoerder, is ŉ veiligheidswag tydens die transitoroof op 14 Februarie doodgeskiet. Veiligheidswagte van G4S het geld by ŉ vulstasie afgelaai toe gewapende aanvallers op hulle toegeslaan het. Die aanvallers het geld geëis en die veiligheidswag doodgeskiet. Hulle het in ŉ motor gespring en met ŉ onbekende bedrag kontant van die toneel gevlug. Die geld is later teruggevind nadat ŉ skietgeveg tussen die polisie en die verdagtes uitgebreek het. Enigiemand met inligting oor waar Magwanyana hom moontlik bevind, word versoek om kapt. Phumelela Makhanya te kontak by 071 481 3335.